บอร์ด SKY ไฟเขียวลงทุน 40% ใน “บ.จีฟินน์” ผู้พัฒนาซอฟต์แวร์ หวังต่อยอดธุรกิจ
บอร์ด SKY ไฟเขียวลงทุน 40% ใน “บ.จีฟินน์ (ไทยแลนด์)” ผู้พัฒนาซอฟต์แวร์-ให้คำปรึกษา หวังต่อยอดธุรกิจ
5 ต.ค. 2560

บริษัท สกาย ไอซีที จำกัด (มหาชน) หรือ SKY ระบุว่า ที่ประชุมคณะกรรมการบริษัทเมื่อวันที่ 3 ต.ค. มีมติอนุมัติการลงทุนในบริษัท จีฟินน์ (ไทยแลนด์) จำกัด (จีฟินน์) เพื่อประกอบกิจการค้าและพัฒนาซอฟต์แวร์ด้านระบบความปลอดภัย รวมทั้งให้บริการด้านคำปรึกษาด้านการบริหารจัดการ และจัดหาซอฟต์แวร์ ฮาร์ดแวร์ทางด้านเทคนิค ให้แก่บุคคล คณะบุคคล นิติบุคคล ส่วนราชการ และองค์การของรัฐทั้งภายในและภายนอกประเทศ
ทั้งนี้ บริษัทจะถือหุ้นในจีฟินน์ สัดส่วนไม่น้อยกว่า 40% ขณะที่บริษัท จีฟินน์ คอร์ปอเรชั่น จำกัด จะถือหุ้นในจีฟินน์ไม่เกิน 40% และบุคคลที่ไม่เข้าข่ายบุคคลเกี่ยวโยงกับบริษัท และไม่เป็นผู้ถือหุ้นหรือกรรมการในจีฟินน์ คอร์ปอเรชั่น จะถือหุ้นในจีฟินน์ไม่เกิน 20%
สำหรับแหล่งเงินลงทุนของบริษัทจะมาจากกระแสเงินสดภายในบริษัท ซึ่งการลงทุนครั้งนี้จะช่วยต่อยอดธุรกิจปัจจุบัน และขยายโอกาสธุรกิจด้านส่วนงานซอฟต์แวร์